El festival de música Marquesa Concerts arriba a la seua XVIII edició
25 abril 2019

## El festival de música Marquesa Concerts arriba a la seua XVIII edició25 abril 2019Última actualització: 14 juliol 2025

![](../gestion/img/Marquesa-concerts.JPG)  
  

El jardí de la Casa de la Marquesa es prepara per a acollir una nova temporada de **Marquesa Concerts**. El cicle musical, que arriba a la seua XVIII edició, transcorrerà del 25 de maig al 15 de juny. Així ho han anunciat aquest matí en roda de premsa **el regidor delegat de Cultura, Joan Mu****ñ****oz,** al costat del **director de Marquesa Concerts, Eudald Gonz****á****lez**, qui han fet referència a la qualitat d'aquest festival on han actuat artistes de reconegut prestigi en el panorama musical del nostre país.

Els Marquesa Concerts començaran el dissabte 25 de maig  a les 22.30 hores amb l'actuació de **24 Dioptr****í****as**, grup local de finals dels huitanta que ha tornat a reunir-se per a actuar a Gandia. Està format per: Miguel Díaz (veu), Quique Benavent (bateria), Lalo Jordá (teclats), Rafa Sancristóbal (saxo), Vicent Simó (trombó), Josep Joan Martí (trompeta), Miguel Estruch (baix).

El seu primer treball, titulat _Rock Alcohol_, els va proporcionar una merescuda fama, que va aconseguir que se situaren en els primers llocs de vendes de discos. Amb un estil desenfadat i amb lletres que reflectien les inquietuds dels joves d'aquell moment, el grup va gaudir d'una presència destacable en les televisions i radiofórmules de l'època. Trenta anys després dels seus mítics _Mari Paz_ o _Ya no s__é_ _llorar_, entre altres èxits, 24 Dioptrías torna als escenaris amb un concert on els records i la memòria de la joventut dialogaran amb la solvència contrastada d'uns músics que van situar Gandia com un lloc de referència en el panorama de les músiques populars.

El dissabte 1 de juny actua **Raimundo Amador**, figura emblemàtica del flamenc-rock. Fidel a la seua trajectòria i cultura, és un dels músics espanyols més importants, personals i carismàtics. Arrelat a una tradició i acompanyat fidelment per la seua guitarra “Gerundina”, Amador és dels pocs artistes flamencs que ha venut milers de discos, gràcies al seu afany per la fusió amb altres sons. En Marquesa Concerts sonaran, entre altres, _Patapalo_ o _Boller__é_, cançons mítiques recopilades en el seu últim treball titulat _60 aniversario. Directo a casa_, un disc que recull tots els temes més emblemàtics del genial guitarrista.

El tercer dels concerts d'enguany serà el de **Los Zigarros**, el dissabte 8 de juny. Curiosament, també vinculats a la nostra ciutat perquè els pares d'alguns dels seus músics són originaris de Gandia. Després del seu èxit actuant com a teloners dels mítics Rolling Stones en l’Estadi Olímpic de Barcelona, es presenten de nou en Marquesa Concerts, amb el seu tercer treball, _Apaga la r__à__dio_, produït per Carlos Raya. Los Zigarros es troben actualment de gira de presentació d'aquest últim treball amb un so molt més evolucionat, però sense perdre l'essència del rock & roll.

El festival conclourà el 15 de juny amb els boleros de **Toni Zenet**. Amb el seu primer disc, _Los mares de la China_ (2008), va ser nomenat artista revelació en els Premis de la Música. En Marquesa Concerts presenta el seu recent treball titulat _La Guaper__í__a_, una col·lecció dels millors boleros cubans de tota la vida.        

Totes les actuacions començaran a partir de les 22.30 hores al jardí de la Casa de la Cultura Marqués de González de Quirós.

El primer concert, de 24 Dioptrías, és gratuït i les entrades per als restants té un preu de 10 euros (entrada reduïda, 8 euros).

Ja es poden adquirir en:

 -Internet: www.instanticket.es

\-Taquilla de la Casa de Cultura: De dilluns a dissabte: 11 a 14 / 18 a 20 h

Cal recordar que hui, dijous 25 d'abril, tindrà lloc l'últim concert dins del cicle Jazzdijous, amb l'actuació musical del quartet del bateria Miguel Asensio, acompanyat per Javier Vercher al saxo, Ivan Melón Lewis al piano i Pablo Martín Caminero al contrabaix.  Serà a partir de les 20 h. a la Casa de la Marquesa.